26.4.2023
FI
Euroopan unionin virallinen lehti
L 111/3
(7)
Unionin sääntelykehystä vuoden 2030 kasvihuonekaasupäästöjen vähennystavoitteen saavuttamiseksi olisi mukautettava, jotta asetuksessa (EU) 2021/1119 vahvistetut sitoumukset ja Pariisin sopimuksen mukaiset unionin osuudet voitaisiin panna täytäntöön.
(8)
Asetuksessa (EU) 2018/842 vahvistetaan jäsenvaltioiden velvoitteet niiden vähimmäisosuuksista kaudelle 2021–2030 siihen, että täytetään unionin nykyinen tavoite vähentää kasvihuonekaasupäästöjä 30 prosentilla vuoden 2005 tasoihin verrattuna vuonna 2030 kyseisen asetuksen 2 artiklan soveltamisalaan kuuluvilla aloilla.
Siinä vahvistetaan myös säännöt vuotuisten päästökiintiöiden määrittämiseksi ja sen arvioimiseksi, kuinka jäsenvaltiot edistyvät vähimmäisosuuksia koskevien tavoitteidensa saavuttamisessa.
(9)
Vaikka päästökauppajärjestelmää sovelletaan myös meriliikenteestä sekä rakennuksista, tieliikenteestä ja muilta aloilta peräisin oleviin kasvihuonekaasupäästöihin, asetuksen (EU) 2018/842 soveltamisalan olisi säilyttävä ennallaan.
Asetusta (EU) 2018/842 olisi sen vuoksi edelleen sovellettava kotimaan vesiliikenteestä, mutta ei kansainvälisestä vesiliikenteestä, peräisin oleviin kasvihuonekaasupäästöihin.
Yhdyskuntajätteen polttamisen sisällyttämisellä direktiivin 2003/87/EY liitteeseen I kyseisen direktiivin 14 ja 15 artiklan soveltamiseksi ei myöskään olisi muutettava asetuksen (EU) 2018/842 soveltamisalaa.
Asetuksen (EU) 2018/842 soveltamisalaan kuuluvat, vaatimustenmukaisuustarkastuksissa huomioon otettavat jäsenvaltion kasvihuonekaasupäästöt määritetään edelleen Euroopan parlamentin ja neuvoston asetuksen (EU) 2018/1999 (10) mukaisten inventaarion tarkastusten jälkeen.
(10)
IPCC:n vuonna 2006 antamien kansallisia kasvihuonekaasuinventaarioita koskevien ohjeiden mukaisesti biomassaenergian hiilidioksidipäästöt ilmoitetaan asetuksen (EU) 2018/841 mukaisissa maankäyttöä, maankäytön muutosta ja metsätaloutta koskevissa inventaarioluokissa.
Kaksinkertaisen laskennan välttämiseksi biopoltto­ aineiden, bionesteiden ja biomassapolttoaineiden kasvihuonekaasupäästöihin sovelletaan nollapäästöluokitusta asetuksen (EU) 2018/842 mukaisessa kasvihuonekaasupäästöjen määrittämisessä.
Jotta voidaan ottaa huomioon maankäytön epäsuoran muutoksen vaikutukset ja edistää kyseisten polttoaineiden kestävyyttä, on tärkeää, että kaikki jäsenvaltiot panevat täysimääräisesti täytäntöön Euroopan parlamentin ja neuvoston direktiivin (EU) 2018/2001 (11), mukaan lukien sen kestävyyskriteerit ja tällaisten polttoaineiden kasvihuonekaasupäästöjen vähennyksiä koskevat kriteerit.
(11)
Joillakin aloilla kasvihuonekaasupäästöt ovat joko kasvaneet tai pysyneet vakaina.
Komissio totesi 17 päivänä syyskuuta 2020 antamassaan tiedonannossa ”EU:n ilmastotavoite vuodelle 2030 entistä korkeammalle – Panostetaan ilmastoneutraaliin tulevaisuuteen ihmisten hyväksi”, että vuotta 2030 koskeva tiukennettu kasvihuone­ kaasupäästöjen kokonaisvähentämistavoite voidaan saavuttaa vain, jos kaikki alat ovat mukana.
(12)
Eurooppa-neuvosto esitti päätelmissään 11 päivänä joulukuuta 2020, että unioni saavuttaa uuden vuotta 2030 koskevan kasvihuonekaasujen vähentämistavoitteen kollektiivisesti mahdollisimman kustannustehokkaalla tavalla, että kaikki jäsenvaltiot osallistuvat kyseisiin ponnisteluihin ottaen huomioon oikeudenmukaisuus- ja solidaarisuus­ näkökohdat ja ketään jättämättä ja että vuotta 2030 koskeva uusi tavoite on saavutettava siten, että turvataan unionin kilpailukyky ja huomioidaan jäsenvaltioiden, mukaan luettuina saarijäsenvaltiot ja saaret, erilaiset lähtökohdat, kansalliset erityisolosuhteet ja kasvihuonekaasujen päästövähennyspotentiaali sekä tähän mennessä toteutetut toimet.
(13)
Jotta voitaisiin saavuttaa vuodelle 2030 asetettu unionin uusi tavoite vähentää kasvihuonekaasujen nettopäästöjä vähintään 55 prosentilla vuoden 1990 tasoihin verrattuna, asetuksen (EU) 2018/842 soveltamisalaan kuuluvien alojen on vähennettävä kasvihuonekaasupäästöjään asteittain, kunnes ne saavuttavat 40 prosentin vähennystason vuoden 2005 tasoihin verrattuna vuonna 2030.
Asetuksella (EU) 2018/842 edistetään myös Pariisin sopimuksen tavoitteiden saavuttamista sekä asetuksen (EU) 2021/1119 mukaisen unionin ilmastoneutraaliustavoitteen saavuttamista viimeistään vuonna 2050, ja tämän tavoitteen saavuttaminen edellyttää kaikkien jäsenvaltioiden toimien lähentämistä ajan mittaan ottaen samalla huomioon kansalliset erityisolosuhteet.
(10) Euroopan parlamentin ja neuvoston asetus (EU) 2018/1999, annettu 11 päivänä joulukuuta 2018, energiaunionin ja ilmastotoimien hallinnosta, Euroopan parlamentin ja neuvoston asetusten (EY) N:o 663/2009 ja (EY) N:o 715/2009, Euroopan parlamentin ja neuvoston direktiivien 94/22/EY, 98/70/EY, 2009/31/EY, 2009/73/EY, 2010/31/EU, 2012/27/EU ja 2013/30/EU, neuvoston direktiivien 2009/119/EY ja (EU) 2015/652 muuttamisesta sekä Euroopan parlamentin ja neuvoston asetuksen (EU) N:o 525/2013 kumoamisesta (EUVL L 328, 21.12.2018, s. 1).
(11) Euroopan parlamentin ja neuvoston direktiivi (EU) 2018/2001, annettu 11 päivänä joulukuuta 2018, uusiutuvista lähteistä peräisin olevan energian käytön edistämisestä (EUVL L 328, 21.12.2018, s. 82).